S'isch sechse owends unn die Wahl  Isch rum,de Ortsvorsteher schtöhnt  Unn schließt die Tür vom Wahllokal.  Des Stimmauszähle isch verpönt.    Wie schnell hat ma sich do verzehlt.  Vor lauter Kreizle sieht ma lätz.  Umsonscht hat ma sich rumgequehlt.  Die Prob stimmt nit, ma kriescht die Krätz.    De Ortsvorsteher Betsch steht stramm.  De Parrer unn de  Doktor Heeg,  De Hirschwirt unn de Lehrer Flamm,  De Schoof Hans von deApotheg    Horschen voller Ehrfucht zu,  Wie de Betsch uff hochdeitsch saacht:  "Ehrenämter sind partout  Etwas Ernschtes. Wer sisch plaacht    Für den Staat und die Gemeinde  Tut als Vorbild Bürgerspflischt.  Die Republik hat viele Feinde,  Drum liebe Lait, verzehlt Eusch nischt.    Seufzend öffnet er den Kaschte  Mit dem Schlitz und kippt 'n um.  Alle tut es  sehr belaschte  Rundum im Kollegium    Dass e jedes mol beim Wähle  Ihr klä Dorf sich schämme muß.  D' "Rheinpfalz" kann es nit verhehle:  S'Wahlergebnis bringt Verdruß.    Ähn Makel kommt seit Johr unn Daach  Bei de Wahle uff de Disch  Fer de Parrer isch's en Schlaach:  E jedesmol gibt's do en Wisch    (Es Wasser treibt's em in die Aache)  Mi' me Kreizel fett unn schee,  Un mer mescht's fascht garnit saache:  Immer bei de KPD!    Jetzt isch des Dörfel doch so kläh.  Ma kennt sich doch unn kennt sich aus.  De Betsch strahlt mit de Perlezäh  Für d' CDU in jedes Haus.    Nur sechsezwanzisch Leit sinn do.  Sie schtammen alle aus'm Ort.  Unn allsamt wärn'se furchtbar froh  Wär säller Anonyme fort.    Nach alle Wahle hat ma frisch  Enn jede Mensch von A bis Zett  Wo ehwe wahlberechtischt isch,  Durchgeheschelt ganz komplett.    Doch gehn sie all'samt  immer beischte  Unn reschelmäßisch zum Frisör,  Duhn beim Finanzamt sisch nix leischte.  De Parrer greint, s'isch e Malör.    Nur Sechsezwanzisch Leit, ihr Leit,  Wo wahlberechtischt sinn -  Unn widder lischt des Kreizel heit  Dick unn rot im Kaschte drin.    Dem Amtsvorsteher raubt's de Schloof:  "Mir Pälzer sinn doch rescht.  Wer isch des rote schwarze Schoof?  "Es wird ihm rischdisch schlescht.    So gibt es immer nooch de Wahle  Viel böses Blut un des tut weh.  Wer pfeift die Internationale  Hehlinge für die KPD?    Ähn Vorteil hat die Schand gebrocht:  Zum Wähle kommen permanent,  (Des hat der rote Mensch vermocht)  Hunnert glatte Wahlprozent.    Denn jeder Mensch im ganze Dorf  Hat schrecklich Angscht, un saacht sich dann:  "Wann isch grad heit nit wähle geh,  Fehlt eventuell, oh, was e Schann  Des Kreizel vun de KPD".    So geht zur Wahl an so 'me Daach  Enn jeder na, bei Eis unn Schnee,  Bei Hitzefrei unn Hachelschlaach,  Grad wesche dere KPD.    Dann kummt en Daach, oh was e Glick  Do wird es offenbar,  Des Wahlgeheimnis, Stick fer Stick.  Am End isch alles klar:    Im Guscht sei Reesl pilgert fort.  Nach Lourdes wallt die Fahrt,  Un an dem heilisch ferne Ort  Schreibt se im Parrer schnell e Kart.    "Hochwürden", schreibt se, "diese Gnade!  Den Ort mol sehn und kennen,  Dies Wasser trinke, drin zu bade,  Man kennt vor Ehrfurcht flenne.    Hierher zu fahren ist  So schön für einen Krist".  Do guckt de Parrer dreimol na  Die Reesl schreibt de Christ mit K,    De Parrer stutzt unn iwwerlescht.  Er kann gut kombiniere,  Dann lest er von de Kart de Rescht,  Dort kann er buchschtabiere:    "Als Kristenmensch ist hier in Lourdes  Jedoch das Leben teier.  Das Kristenherz, hier knurrt es,  Es ist die  alte Leier.    Der Kristus müßte noch einmal  Den Tempel mit dem Bengel  Mal reinischen, wie dazumal.  Die Krämer sind kei Engel.    "De Parrer guckt noch dreimol na.  Er kann's noch gar nit fasse:  Die schreibt des jedesmol mit "K".  Hat die noch alle Tasse...?    Kummt die nur hähm, unn er beschließt  Nachhilfeschtund zu mache.  Unn wenns des Reesl a verdrießt,  Des isch doch nit zum Lache.    Rechtschreibung isch so  wichtisch.  Seit dort schreibt "christlich" sie mit "C"  Unn macht ihr Kreizl richtisch -  Unn nie mehr bei de KPD.